Bratislava, 26.08.2021

Všetkým záujemcom

# Vysvetlenie súťažných podkladov č. 1 a 2

Vo verejnom obstarávaní na predmet zákazky „**Nákup osobných motorových vozidiel pre MsP**“, vyhlásenej vo Vestníku verejného obstarávania 191/2021 dňa 16.08.2021pod značkou 40996-MST, boli doručené nasledovné otázky:

**Otázka č. 1:**

Je možné Časti 1 a v Časti 2 predmetu zákazky ponúknuť vyšší výkon z pôvodných max 115 kW na 117,5 kW a zároveň ponúknuť vozidlo s výškou vozidla 1483 cm ( min. požadovaná   
1530 mm), čo predstavuje rozdiel len 4,7 cm?

**Odpoveď č. 1:**

Technické parametre boli vypracované a upravené do zverejnenej finálnej podoby na tento účel na základe viacerých prieskumov na internetových stránkach, z katalógov a z doručených ponúk oslovených predajcov rôznych značiek vozidiel v rámci prieskumu trhu realizovaného za účelom stanovenia predpokladanej hodnoty zákazky. Hlavný dôraz je kladený na bezpečnosť, ergonómiu, priestrannosť a pohodlie posádky vozidla pri vykonávaní jej špeciálnej pracovnej činnosti a k tomu primeraný vplyv prevádzky na životné prostredie, na referencie o spoľahlivosti vozidla a primeranú cenu v rámci schválených finančných prostriedkov z rozpočtu verejného obstarávateľa.

Maximálny prípustný výkon 115 kW považujeme za dostatočný na prevádzku v podmienkach Mestskej polície, okrem iného aj vzhľadom k spotrebe pohonných látok vozidiel či v súvislosti s vyššou záťažou na životné prostredie a podobne, a teda nie je potrebné ho zbytočne zvyšovať a nevyužívať.

Minimálna požadovaná výška vozidla 1530 mm je uvedená kvôli výške niektorých našich príslušníkov – vodičov ( nad 200 cm ), ktorí majú problém s vojdením sa do malého a nízkeho vozidla.

Z uvedených dôvodov ako aj s dôvodu, že z vyššie popísaných prieskumov vyplynulo, že parametre každej obstarávanej kategórie vozidla spĺňa viacero modelov rôznych značiek na trhu, nebude verejný obstarávateľ upravovať technické parametre.

**Otázka č. 2:**

V súťažných podkladoch v Časti 1 predmetu zákazky (príloha č. 8) uvádzate požiadavku v bode 2 Objem valcov cm3 minimum 1350 a maximum 2000 a zároveň požiadavku v bode 3 Počet valcov ks minimum 4. Trend vývoja technológií v automobilizme je zrejmý - pre ochranu životného prostredia výrobcovia motorov investovali nemalé finančné prostriedky do vývoju agregátov s nižším zdvihovým objemom a nižším počtom valcov, pričom (a dlhodobé používanie týchto motorových jednotiek to len potvrdzuje) tieto nové technológie priniesli zvýšenie výkonu a zníženie emisií resp. hmotnosť vozidla. Značky vozidiel v našom portfóliu už všetky prešli na tento trend a vďaka týmto novým technológiám Vám vieme ponúknuť vozidlá s nižším objemom 3-valcových turbomotorov pri splnení požadovaných parametrov. Vzhľadom na to, že objem motora a počet valcov pri splnení požiadavky výkonu nie je funkčnou vlastnosťou vozidla žiadame o zníženie zdvihového objemu na minimálnu hodnotu 1100 cm3 a zníženie požiadavky počtu valcov na 3.

**Odpoveď č. 2:**

Minimálny objem valcov (1350 cm3) ako aj minimálny počet valcov (4) považuje verejný obstarávateľ za adekvátne prevádzke vozidiel v podmienkach Mestskej polície aj vzhľadom k spotrebe pohonných látok vozidiel a nie je potrebné ho znižovať. Motory s nižšou kubatúrou resp. s nižším počtom valcov sa v podmienkach prevádzky pracovnej činnosti Mestskej polície Bratislava neosvedčili. Sú vysoko namáhané štýlom jazdy striedajúcich sa vodičov, úlohami ich pracovnej činnosti a náročnými podmienkami za akých sa prevádzkujú. Vykazovali vysokú poruchovosť a opotrebovanosť, čím sa znížila doba ich využitia a zvýšili sa tak náklady na ich údržbu a opravy.

Verejný obstarávateľ skrátka na základe svojich prevádzkových skúseností z minulosti stanovil parametre tak, aby čo najviac znížil riziko vzniku zvýšených nákladov v budúcnosti, pričom však rovnako ako v odpovedi na otázku č. 1 tohto Vysvetlenia platí, že z prieskumov verejného obstarávateľa vyplynulo, že parametre každej obstarávanej kategórie vozidla spĺňa viacero modelov rôznych značiek na trhu. Zo všetkých týchto dôvodov teda nebude verejný obstarávateľ upravovať technické parametre.

S pozdravom

Mgr. Michal Garaj v. r.

vedúci oddelenia verejného obstarávania